Нэхурэ хуабэкIэ
ИлъэсыщIэр — нэхъыжьхэри нэхъыщIэхэри гуапагъэм хуэзыгъэуш, тыгъэхэмкIэ щызэхуэжумарт, гулъытэр зэщIэзыгъэушэ гуфIэгъуэ телъыджэщ. Псом хуэмыдэжу, абы хуопIащIэ дахагъэмрэ IэфIыгъэмрэ хэт нэхъри нэхъ гуащIэу псэкIэ зыхэзыщIэ цIыкIухэр — сабий унэхэмрэ еджапIэ-интернатхэмрэ я гъэсэнхэр.
Ар къалъытэу, «Къэббалъкъэнерго» компанием и лIыкIуэхэр Зеикъуэ къуажэм дэт школ-интернат №1-м щаIыгъ ныбжьыщIи 130-м яхуеблэгъащ, IэфIыкIэхэмкIэ яхуэупсащ. Гуп нэхъыщIэхэми нэхъыжьхэми жыджэру зыкъыщагъэлъэгъуа театр теплъэ зиIэ ИлъэсыщIэ программэм хьэщIэхэр дихьэхыу еплъащ. Сабийхэр усэхэм къеджащ, уэрэдхэр жаIэурэ таурыхъ лIыхъужьхэм ящIыгъуу псей щIэращIэр къафыхьащ. Уае Дадэм хъуржынышхуэкIэ къахуихьа тыгъэхэм щыгуфIыкIыу, Уэс Гуащэм игъэхьэзыра джэгукIэхэм щызэпеуащ.
«Къэббалъкъэнерго» ОАО-м и унафэщI Дохъушыкъуэ Аслъэн къызэрыджиIамкIэ, илъэс къэс ирагъэкIуэкI «Сабийхэм нэхурэ хуабэкIэ фахуэупсэ» псапащIэ акцэм хыхьэу мы Iуэхур къызэрагъэпэщ.
ДЖЭДГЪАВЭ Татьянэ.
